31989D0501
L 247/19
JURNALUL OFÍCIAL AL UNIUNII EUROPENE
DECIZIA COMISIEI
din 18 iulie 1989
privind stabilirea criteriilor de autorizare și supraveghere a asociațiilor de crescători și a organizațiilor pentru creșterea animalelor care țin sau creează registre genealogice pentru reproducătorii porcini de rasă pură
(89/501/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 88/661/CEE a Consiliului din 19 decembrie 1988 privind normele zootehnice care se aplică animalelor de reproducție din specia porcină (1), în special articolul 6 alineatul (1) liniuța a patra,
întrucât în toate statele membre registrele genealogice sunt ținute sau create de asociațiile de crescători, de organizațiile pentru creșterea animalelor sau de servicii oficiale; întrucât este de aceea necesar să se stabilească criteriile de autorizare a asociațiilor de crescători și a organizațiilor pentru creșterea animalelor;
întrucât cererea de autorizare oficială trebuie înaintată de către asociațiile de crescători sau de către organizațiile pentru creșterea animalelor autorităților competente ale statului membru pe teritoriul căruia acestea își au sediul social;
întrucât, atunci când o asociație de crescători sau o organizație pentru creșterea animalelor satisface anumite criterii și și-a definit obiectivele, aceasta trebuie să obțină autorizarea oficială de la autoritățile statului membru cărora le-a adresat cererea;
întrucât măsurile prevăzute de prezenta decizie sunt în conformitate cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Pentru a fi autorizate oficial, asociațiile de crescători și organizațiile pentru creșterea animalelor care țin sau creează registre genealogice trebuie să înainteze o cerere autorităților statului membru pe teritoriul căruia își au sediul social.
Articolul 2
Autoritățile statului membru respectiv trebuie să acorde autorizația oficială oricărei asociații de crescători sau organizații pentru creșterea animalelor care ține sau creează registre genealogice, dacă aceasta îndeplinește condițiile prevăzute în anexă.
Cu toate acestea, într-un stat membru în care pentru o rasă există deja una sau mai multe asociații de crescători sau organizații pentru creșterea animalelor autorizate oficial, autoritățile statului membru în cauză pot să nu recunoască o nouă asociație de crescători sau organizație pentru creșterea animalelor dacă aceasta pune în pericol conservarea rasei sau compromite programul zootehnic al unei asociații sau al unei organizații existente. În acest ultim caz, statul membru informează Comisia atât asupra autorizațiilor eliberate, cât și asupra respingerilor cererilor de autorizație.
Articolul 3
Autoritățile statului membru respectiv retrag autorizația oficială unei asociații de crescători sau unei organizații pentru creșterea animalelor care ține registre genealogice, atunci când aceasta nu mai satisface în mod consecvent condițiile prevăzute în anexă.
Articolul 4
Prezenta decizie se adresează statelor membre.
Adoptată la Bruxelles, 18 iulie 1989.